嶧陽孤桐
作者：華鎮
朝代：宋

paragraphs: 大樂潜生氣，徐方暗結融。
嶧陽鍾異物，山木得孤桐。
特幹千尋聳，清陰十畝豐。
夜聲通渤澥，午影到崆峒。
雨露偏垂德，陰陽曲致工。
和音來象外，懿質孕區中。
不羨樗無用，常卑桂有叢。
人期瞻舜日，自信達堯聰。
動植奚難感，神明庶可通。
鏗鏘雖固有，翦拂未曾蒙。
合梓纔知美，弦絲乃見功。
名嘗叨禹紀，材實待夔攻。
埋沒如邕爨，栽培異楚宮。
山禽曾不識，丹鳳每來同。
沆瀣凝朝氣，滄凉汎曉曈。
發揚羞谷黍，疏散愧江楓。
誓與簫韶並，寧隨曆草空。
儻教承搏拊，焉敢避磨礲。
功用施清廟，聲華發大東。
知音何以報，願爲奏南風。